Rozhodnutie Komisie
z 29. októbra 2002,
ktorým sa ustanovujú osobitné podmienky na dovozy produktov rybolovu z Mozambiku
(oznámené pod číslom dokumentu C(2002) 4094)
(Text s významom pre EHP)
(2002/858/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 ustanovujúcu zdravotné podmienky výroby a uvádzania na trh produktov rybolovu [1], naposledy zmenenú a doplnenú smernicou 97/79/ES [2], najmä na jej článok 111,
keďže:
(1) v Mozambiku bola vykonaná kontrola v mene Komisie s cieľom preveriť podmienky, za akých sa produkty rybolovu produkujú, skladujú a odosielajú do spoločenstva;
(2) požiadavky v legislatíve Mozambiku týkajúce sa zdravotných inšpekcií a monitorovania produktov rybolovu sa môžu považovať za ekvivalentné s podmienkami uvedenými v smernici 91/493/EHS;
(3) najmä "Departamento de Inspecçăo de Pescado (DIP) - Ministério das Pescas" je schopné účinne overovať implementáciu platnej legislatívy;
(4) je vhodné stanoviť podrobené pravidlá týkajúce sa certifikátu o zdravotnom stave, ktorý musí podľa smernice 91/493/EHS sprevádzať zásielky produktov rybolovu dovážané do spoločenstva z Mozambiku. V týchto pravidlách musí byť špecifikovaná najmä definícia vzorového certifikátu, minimálne požiadavky týkajúce sa jazyka alebo jazykov, v ktorých musí byť vypracovaný, a štatútu osoby oprávnenej podpísať daný certifikát;
(5) na značke, ktorá musí byť pripevnená na obaloch produktov rybolovu, by mal byť uvedený názov tretej krajiny a schvaľovacie/registračné číslo prevádzkárne,spracovateľskej lode, chladiarenského skladu alebo mraziarenskej lode pôvodu, s výnimkou určitých mrazených produktov;
(6) je taktiež potrebné vypracovať zoznam schválených prevádzkární, spracovateľských lodí alebo chladiarenských skladov a zoznam mraziarenských lodí vybavených v súlade s požiadavkami smernice Rady 92/48/EHS zo 16. júna 1992, ktorou sa ustanovujú minimálne hygienické predpisy uplatniteľné na produkty rybolovu vylovené na palubu určitých lodí v súlade s článkom 3, ods. 1 písm. b) bod I smernice 91/493/EHS [3]. Tieto zoznamy by sa mali vypracovať na základe oznámení zaslaných Komisii zo strany DIP; z tohto dôvodu je za zabezpečenie zhody s príslušnými ustanoveniami smernice 91/493/EHS zodpovedný DIP;
(7) DIP predložil úradné uistenia týkajúce sa súladu s pravidlami uvedenými v kapitole V prílohy k smernici 91/493/EHS so zreteľom na kontrolu produktov rybolovu a týkajúce sa splnenia hygienických požiadaviek ekvivalentných požiadavkám stanoveným danou smernicou;
(8) opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
"Departamento de Inspecçăo de Pescado (DIP) - Ministério das Pescas" je príslušným orgánom v Mozambiku na overovanie a certifikovanie zhody produktov rybolovu s požiadavkami smernice 91/493/EHS.
Článok 2
1. Produkty rybolovu dovážané do spoločenstva z Mozambiku musia spĺňať podmienky uvedené v odsekoch 2, 3 a 4.
2. Každá zásielka je sprevádzaná očíslovaným originálom certifikátu o zdravotnom stave, náležite vyplneným, podpísaným, opatreným dátumom a tento tvorí jediný hárok papiera v súlade so vzorom uvedeným v prílohe I.
3. Produkty musia pochádzať zo schválených prevádzkární, spracovateľských lodí, chladiarenských skladov alebo z registrovaných mraziarenských lodí uvedených v prílohe II.
4. S výnimkou prípadu mrazených produktov rybolovu voľne ložených a určených na výrobu konzervovaných potravín, uvedie sa na všetkých obaloch nezmazateľnými písmenami slovo "MOZAMBIQUE" a schvaľovacie/registračné číslo prevádzkárne, spracovateľskej lode, chladiarenského skladu alebo mraziarenskej lode pôvodu.
Článok 3
1. Certifikát uvedený v bode 2 článku 2 sa vypracuje aspoň v jednom úradnom jazyku toho členského štátu, v ktorom sa kontroly vykonávajú.
2. Na certifikátoch sa uvedie meno, funkcia a podpis zástupcu DIP a jeho úradná pečiatka, ktorej farba sa líši od farby ostatných potvrdení.
Článok 4
Toto rozhodnutie sa bude uplatňovať od 20. decembra 2002.
Článok 5
Toto rozhodnutie je adresované členským štátom.
V Bruseli 29. októbra 2002